
Text rozhodnutia
Súd: Krajský súd Bratislava Spisová značka: 5S/3/2018 Identifikačné číslo súdneho spisu: 1018200014 Dátum vydania rozhodnutia: 20. 07. 2018 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2018:1018200014.1 Uznesenie Krajský súd v Bratislave v právnej veci žalobcu: BILLA s.r.o., Bajkalská 19/A, 821 02 Bratislava, IČO: 31 347 037, zastúpená: SOUKENÍK -ŠTRPKA, s. r. o., advokátska kancelária, Šoltésovej 14, 811 08 Bratislava, proti žalovanému: Štátna veterinárna a potravinová správa Slovenskej republiky, Botanická 17, Bratislava, o preskúmanie zákonnosti rozhodnutia žalovaného č. 3432/2017 zo dňa 02.11.2017 a o návrhu žalobcu priznať žalobe odkladný účinok, takto r o z h o d o l : Krajský súd v Bratislave p r i z n á v a žalobe o preskúmanie zákonnosti rozhodnutia Štátnej veterinárnej a potravinovej správy Slovenskej republiky č. 3432/2017 zo dňa 02.11.2017 odkladný účinok, do právoplatnosti rozhodnutia správneho súdu vo veci samej. o d ô v o d n e n i e : 1/ Žalobou doručenou Krajskému súdu v Bratislave dňa 04.01.2018 sa žalobca domáha preskúmania zákonnosti rozhodnutia žalovaného č. 3432/2017 zo dňa 02.11.2017 (ďalej len napadnuté rozhodnutie), ktorým bolo zamietnuté odvolanie žalobcu a bolo potvrdené rozhodnutie Regionálnej veterinárnej a potravinovej správy Bratislava - mesto č. 203/1615/2017-163 zo dňa 17.07.2017 o uložení úhrnnej pokuty žalobcovi vo výške X,XXX.XXX,- eur podľa § 28 ods. 4 písm. i) v spojení s § 28 ods. 8 zákona č. 152/1995 Z. z. o potravinách v znení neskorších predpisov za nedostatky zistené pri úradnej kontrole potravín dňa 25.06.2016 v prevádzkarni BILLA s.r.o., filiálka XXX, U. F.. X, XXX XX T. 2/ Žalobca požiadal v správnej žalobe doručenej správnemu súdu dňa 04.01.2018 o odklad vykonateľnosti napadnutého rozhodnutia v zmysle § 185 S.s.p. z dôvodu, že jeho okamžitým výkonom mu hrozí závažná ujma spočívajúca v povinnosti zaplatiť mimoriadne vysokú pokutu X,XXX.XXX,- eur. Podľa žalobcu existuje dôvodná obava, že v prípade okamžitého výkonu napadnutého rozhodnutia by nemohol plniť svoje záväzky riadne a včas, a to či voči svojim dodávateľom, zamestnancom, správcovi dane, poisťovniam alebo bankám. Z prehľadu hospodárskych výsledkov Žalobcu je teda zrejmé, že prípadné zaplatenie pokuty je spôsobilé privodiť žalobcovi závažnú ujmu v podobe výrazného zhoršenia jeho platobnej schopnosti. 3/ Podľa § 185 S.s.p., správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 4/ Priznaním odkladného účinku na základe rozhodnutia správneho súdu podľa § 185 S.s.p. sa pozastavujú účinky napadnutého rozhodnutia a takéto rozhodnutie nemôže byť podkladom na vydanie naň nadväzujúcich rozhodnutí alebo opatrení orgánov verejnej správy. 5/ Správny súd považoval dôvody uvedené v žiadosti žalobcu o priznanie odkladného účinku žalobe za opodstatnené, nakoľko okamžitým výkonom napadnutého rozhodnutia mu hrozí závažná majetková ujma spočívajúca v povinnosti zaplatiť pokutu vo výške X,XXX.XXX,- eur, ktorá je vo svojej podstate likvidačná. 6/ Vzhľadom na vyššie uvedené skutočnosti postupoval správny súd v súlade s § 185 písm. a) S.s.p. a rozhodol o žiadosti žalobcu spôsobom uvedeným vo výroku tohto uznesenia. 7/ Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 SSP). Poučenie: Proti tomuto uzneseniu nie je prípustná kasačná sťažnosť.

